簡趙子昂
作者：牟巘
朝代：宋

paragraphs: 君維大雅姿，被服藹蘭蓀。
胸次綜流略，本本又元元。
手追七子作，凌厲氣所吞。
餘事到翰墨，藉甚聲價喧。
居然難自藏，珠玉走中原。
四年郎省戶，小滯當高鶱。
肯來爲多士，復除布春溫。
力爭吾道回，中流收崩奔。
眷言維桑舊，從容駐輶軒。
我亦喜再見，一笑略寒暄。
首誦新詩章，兩耳爲君尊。
高情殊磊落，俗子何足論。
顧我寂寞地，無物當贈言。
乃復携尺紙，看君醉墨翻。
霜木石共老，野竹翠不蕃。
落筆頻申頃，歲晚古色存。
思君時一把，此意期勿諼。